b'\n_START_ARTICLE_\nCryptosporidium\n_START_SECTION_\nLevi\xc3\xa4minen ja sairauden tarttuminen\n_START_PARAGRAPH_\nSairaus on hyvin tarttuva. Cryptosporidium levi\xc3\xa4\xc3\xa4 tartunnan saaneen is\xc3\xa4nt\xc3\xa4el\xc3\xa4imen ulosteen v\xc3\xa4lityksell\xc3\xa4 joko suoraan tai v\xc3\xa4lillisesti ulosteiden saastuttaessa juomavett\xc3\xa4, uimavett\xc3\xa4 tai elintarvikkeita. Se voi my\xc3\xb6s tarttua suoraan ihmisest\xc3\xa4 toiseen tai el\xc3\xa4imest\xc3\xa4 ihmiseen. Alkuel\xc3\xa4in levi\xc3\xa4\xc3\xa4 siis aina ihmisen tai el\xc3\xa4imen, lemmikkiel\xc3\xa4imet ja tuotantoel\xc3\xa4imet mukaan lukien, ulosteista, joissa on ookystia, paksukuorisia kestomuotoja, jotka kest\xc3\xa4v\xc3\xa4t ymp\xc3\xa4rist\xc3\xb6\xc3\xa4 hyvin my\xc3\xb6s is\xc3\xa4nt\xc3\xa4el\xc3\xa4imen ulkopuolella. Levi\xc3\xa4minen tapahtuu helposti, jos el\xc3\xa4imet p\xc3\xa4\xc3\xa4sev\xc3\xa4t viljelyksille tai marja- ja hedelm\xc3\xa4tarhoja kastellaan saastuneella vedell\xc3\xa4._NEWLINE_Marraskuussa 2008 todettiin ensimm\xc3\xa4inen Cryptosporidium-alkuel\xc3\xa4imen aiheuttama epidemia Suomessa. Tampereella ja Kirkkonummella sairastui yhteens\xc3\xa4 noin 90 ihmist\xc3\xa4 loka-marraskuussa 2012.\n_START_SECTION_\nKryptosporioosin oireita ja sairauden hoito\n_START_PARAGRAPH_\nKryptosporidioosin oireita ovat raju vesiripuli, johon voi liitty\xc3\xa4 kuumetta, p\xc3\xa4\xc3\xa4ns\xc3\xa4rky\xc3\xa4, lihaskipuja, vatsakramppeja ja pahoinvointia. Tauti voi olla my\xc3\xb6s oireeton. Oireet alkavat yleens\xc3\xa4 3\xe2\x80\x9314 vuorokauden kuluttua tartunnasta ja kest\xc3\xa4v\xc3\xa4t yleens\xc3\xa4 2\xe2\x80\x934 vuorokautta. Taudin kantajuus kest\xc3\xa4\xc3\xa4 ripulin loppumisen j\xc3\xa4lkeen 1\xe2\x80\x932 viikkoa, joskus jopa kaksi kuukautta._NEWLINE_Oireet h\xc3\xa4vi\xc3\xa4v\xc3\xa4t yleens\xc3\xa4 itsest\xc3\xa4\xc3\xa4n, ja hoitona onkin oireiden mukainen hoito. Vesiripulin nestehukka korvataan nestehoidolla. Vakavissa infektioissa k\xc3\xa4ytet\xc3\xa4\xc3\xa4n erityisluvalla m\xc3\xa4\xc3\xa4r\xc3\xa4tt\xc3\xa4v\xc3\xa4\xc3\xa4 nitatsoksanidi-l\xc3\xa4\xc3\xa4kett\xc3\xa4.\n_START_SECTION_\nLevi\xc3\xa4misen est\xc3\xa4minen\n_START_PARAGRAPH_\nPast\xc3\xb6rointi, kuumentaminen 60\xe2\x80\x9370 celsiusasteeseen, kuivaaminen sek\xc3\xa4 pakastaminen tuhoavat ookystat. Hygieeniset ty\xc3\xb6skentelytavat ja hyv\xc3\xa4 k\xc3\xa4sihygienia ehk\xc3\xa4isev\xc3\xa4t ristisaastumista (k\xc3\xa4sittelyn aikana k\xc3\xa4sittelij\xc3\xa4st\xc3\xa4 tai toisesta elintarvikkeesta saastuminen). El\xc3\xa4inten p\xc3\xa4\xc3\xa4sy viljelyalueille tulee est\xc3\xa4\xc3\xa4. Vihannesten ja marjojen kasteluun sek\xc3\xa4 tuotteiden puhdistamiseen ja k\xc3\xa4sittelyyn k\xc3\xa4ytett\xc3\xa4v\xc3\xa4n veden tulee olla puhdasta.'